《求赵伯显画家山图用唐李中韵》
元代·马祖常

春雁南来后，家书一纸无。山花应向日，陂水计通湖。

羸牸衣资絮，生蚕薄藉芦。久宜拂白石，强此伏青蒲。

琴客分抄谱，仙翁许借壶。园红榴火鍊，沼绿芡盘铺。

岚气飘檐隙，烟光郁座隅。呼云横螮蝀，问月看蟾蜍。

倚杖心何逸，观鱼兴不辜。新开竹林径，并乞写成图。

作者简介：马祖常（1279～1338）元代色目人，著名诗人。字伯庸，光州（今河南潢川）人。延佑二年，会试第一，廷试第二，授应奉翰林文字，拜监察御史。元仁宗时，铁木迭儿为丞相，专权用事，马祖常率同列劾奏其十罪，因而累遭贬黜。自元英宗硕德八剌朝至元顺帝朝，历任翰林直学士、礼部尚书、参议中书省事、江南行台中丞、御史中丞、枢密副使等职。为文法先秦两汉，宏瞻而精核，富丽而新奇，内容多制诏、碑志等类作品，诗作圆密清丽，除应酬之作外，亦有反映民间疾苦的作品。